**ОБРАЗЛОЖЕЊЕ**

Скупштина Града Ниша донела је Одлуку о усклађивању пословања ЈП за стамбене услуге ''Нишстан'' Ниш са Законом о јавним предузећима („Службени лист Града Ниша“ бр. 135/2016). Ради усаглашавања са оснивачким актом, а на основу чл. 44. Статута ЈП за стамбене услуге "Нишстан" у Нишу, Надзорни одбор Предузећа је Одлуком број 01-1894 од 03.04.2017. године донео Статут ЈП за стамбене услуге "Нишстан" Ниш и исти доставио Скупштини Града Ниша, ради добијања сагласности.

Статут Јавног предузећа за стамбене услуге „Нишстан“ Ниш садржи одредбе о оснивању јавног предузећа, услове које јавно предузеће као правни субјект мора да испуњава да би обављало делатност од општег интереса, делатности које јавно предузеће може да обавља, одредбе о имовини и органима јавног предузећа, као и однос и овлашћења оснивача кроз регулаторну и контролну функцију.

Органи управљања у ЈП „Нишстан“ су Надзорни одбор и директор. Предложеним Статутом се прописују услови које морају да испуњавају чланови Надзорног одбора, чиме се остварује професионализација менаџмента јавног предузећа.

Надзорни одбор, који има три члана, именује и разрешава Скупштина Града Ниша на период од четири године. Један члан Надзорног одбора се именује из реда запослених, њега утврђују запослени Предузећа на заједничком састанку, а о предложеном кандидату се изјашњавају тајним гласањем. Мандат председнику и члановима Надзорног одбора престаје истеком периода на који су именовани, оставком или разрешењем. Надзорни одбор не може пренети право одлучивања из своје надлежности на директора или друго лице у јавном предузећу. У складу са Законом о јавним предузећима као инперативни разлози за разрешење председника и чланова Надзорног одбора пре истека периода на који су именовани предвиђени су између осталог и случајеви када јавно предузеће не достави годишњи, односно трогодишњи програм пословања у роковима предвиђеним чл. 59 Закона о јавним предузећима, односно када пропусти да предузме неопходне мере пред надлежним органима у случају основане сумње да одговорно лице јавног предузећа делује на штету јавног предузећа несавесним понашањем или на други начин. Такође је као новина, у складу са Законом о јавним предузећима, односно оснивачким актом предвиђена обавеза Надзорног одбора да усваја тромесечне извештаје о степену усклађености планираних и реализованих активности. Досадашња обавеза Надзорног одбора да утврђује финансијске извештаје јавног предузећа замењена је обавезом усвајања финансијских извештаја, док више не постоји обавеза да се финансијски извештаји достављају оснивачу на сагласност.

Директора предузећа именује Скупштина Града Ниша, а на основу спроведеног јавног конкурса, на период од четири године. Предложеним Статутом су дефинисани услови за именовање директора јавног предузећа у делу потребне стручне спреме, предвиђено је да директор мора имати најмање пет година радног искуства на пословима за које се захтева високо образовање и најмање три године радног искуства на пословима који су повезани са пословима јавног предузећа, да познаје област корпоративног управљања, да има радно искуство у организовању рада и вођењу послова и др. Мандат директора престаје истеком периода на који је именован, оставком или разрешењем. Директор не може имати заменика. Предложеним Статутом је прописано да Скупштина Града Ниша именује вршиоца дужности директора који се може између осталог може именовати до именовања директора јавног предузећа по спроведеном јавном конкурсу.

Регулаторна и контролна функција Града Ниша као оснивача се остварује, у услучају поремећаја у пословању, кроз предузимање мера којима се обезбеђују услови за несметано функционисање Предузећа. Такође је ради заштите општег интереса предвиђено да оснивач даје сагласност на статут, на одлуке о умањењу имовине кроз давање гаранција, јемства, залоге и слично, на располагање имовином веће вредности, на статусне промене, на тарифни систем односно одлуку о ценама, на годишњи односно трогодишњи програм пословања, и др. У складу са Законом о јавним предузећима предложеним Статутом је такође прописано да Надзорни одбор одлучује о статусним променама, оснивању других правних субјеката и улагању капитала, али је за доношење ових одлука необходна предходна сагласност Скупштине Града Ниша.

У прелазним и завршним одредбама предвиђено је да ће Надзорни одбор утврдити рокове за усаглашавање општих аката са одредбама предложеног Статута ЈП за стамбене услуге "Нишстан" Ниш.

Имајући у виду да је предложени Статут ЈП за стамбене услуге "Нишстан" Ниш сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, Секретаријат за имовинско – правне послове предлаже доношење решења као у диспозитиву.

СЕКРЕТАР СЕКРЕТАРИЈАТА ЗА

ИМОВИНСКО –ПРАВНЕ ПОСЛОВЕ

Анђелија Стаменковић, дипл. правник